google/wiki40b huggingface dataset:
Bush-doktrinen

Bush-doktrinen er en betegnelse for et sett retningslinjer for amerikansk utenrikspolitikk, som først ble fremført av USAs president George W. Bush i en tale 1. juni 2002. Retningslinjene stakk ut kursen for en ny utenriks- og sikkerhetspolitikk, med større vekt lagt på forebyggende militære operasjoner (engelsk: Preemptive Strikes), militær overlegenhet og et engasjement i å «spre demokrati, frihet og sikkerhet i alle regioner». Den nye politikken ble formalisert i et dokument med tittelen The National Security Strategy of the United States of America 20. september 2002. Bushdoktrinen markerte et skifte fra tidligere amerikansk utenrikspolitikk som hadde lagt vekt på avskrekking av mulige fiender og isolering av konflikter, noe som hadde dominert amerikansk politikk gjennom den kalde krigen og i tiåret mellom Sovjetunionens fall og terrorangrepet 11. september 2001.
Bush-doktrinen var den politiske rammen for invasjonen av Irak i 2003.
Wanakbori kraftverk

Wanakbori kraftverk er et kullkraftverk i distriktet Kheda i delstaten Gujarat i India. Det har en installert produksjonskapasitet på 1470 MW fordelt på syv like store blokker/turbiner. Operatør er det indiske selskapet Gujarat Urja Vikas Nigam Ltd.
Anlegget ble utbygd i årene 1982–1988. Brenselstypen er bitumenøst kull.
Årlig produksjon i 2006-07 var totalt 10,05 TWh, og utslippene av CO2 var 10 687 365 tonn.
Eritreas herrelandslag i fotball

Historie

Et eritreisk lag ble invitert til en vennskapskamp i Sudan i 1992, året før landets uavhengighet ble offisiell. Eritrea deltok i 1994 CECAFA Cup, selv om EFF ikke ble grunnlagt før 1996. Den første fulle internasjonale turnering var i 1998 CECAFA Cup, året da EFF ble medlem i CAF og FIFA. De deltok i kvalifiserende runder av 2000 African Nations Cup, og i 2002 FIFA World Cup, og påfølgende utgaver fram til 2008. De har også dukket opp periodevis i CECAFA Cup.
I første runde av kvalifiseringen for VM i fotball 2002, ble de trukket mot Nigeria, og ble beseiret 4-0 på bortebane, etter en målløs uavgjort hjemme. Kapteinen på det laget var Debesai Ghierghis Ogbazghi . Treneren var Yilmaz Yuceturk.
I første runde av kvalifiseringen til VM 2006, ble de trukket mot Sudan og tapt den første kampen 3-0, før en annen målløs uavgjort i Asmara. Treneren var eritreiske Tekie Abraha.
I kvalifisering gruppe 6 for 2008 Africa Cup of Nations, under veiledning av rumenske Dorian Marin, endte Eritrea på andreplass bak Angola, og klarte ikke å kvalifisere seg til turneringen. De slo Kenya to ganger og uavgjort hjemme mot Angola.
Sam O. Berge

Båtkonstruktøren

Sam O. Berge hadde tidlig interessen for båter og båtkonstruksjon. I starten konstruerte og bygget han modellbåter, men i 1939 konstruerte han sin første båt i full størrelse på oppdrag fra tannlegen Trygve Omdal. I 1943 konstruerte han en jolle navngitt Grimstadjolle, og i de neste årene skal han ha konstruert rundt 300 båter for ulike båtprodusenter.

Modellbåtseileren

Sam O. Berge var også en aktiv seiler og ikke minst modellbåtseiler. I 1935 deltok han som Norges representant til det uoffisielle verdensmesterskapet i modellbåtseiling i Fleetwood i England. Sam. O Berge stilte med den selvbygde modellbåten "Prince Charming 2". Han vant konkurransen og ble dermed Norges første verdensmester i modellbåtseiling. I 1937 gjentok han bedriften, mens han i 1936 og 1939 tok andreplassen.

Arkivet

Arkivet etter Sam O. Berge befinner seg på Aust-Agder museum og arkiv i Arendal. Arkivet omfatter fotografier,  korrespondanse, regnskap, båttegninger og avisutklipp. Arkivet strekker seg fra 1901 og frem til 1984.
Bakre skallegrop

Bakre skallegrop (Latin: fossa cranii posterior) er den bakerste av tre fordypninger i hodeskallen. Denne forsenkningen ligger i den nedre delen av bakhodebeinet. Over den bakre skallegrop finner man en brusklignende del av dura mater, kalt tentorium cerebelli. Under tentorium cerebelli', i bakre skallegrop finner man hjernestammen og lillehjernen.
Den XII (tolvte) hjernenerven har en åpning i bunnen av bakre skallegrop på hver side av foramen magnum. Nerve IX, X og XI passerer ut gjennom foramen jugulare, en større åpning som ligger mellom bakhodebeinet og tinningbeinet på hver side.
Design og håndverk

Design og håndverk er et videregående (Vg1) utdanningsprogram i videregående skole. Dette trinnet leder fram til fagbrev eller svennebrev for ca. 50 yrkesfag, men også til studiekompetanse for opptak på høyskoler og universitet.
På Design og håndverk lærer man tradisjonelle håndtverksfag, bruk og utforming av ulike materialer, utvikling av ideer til ferdig produkter, design og visuelle utrykk, videreutvikling av kreative ferdigheter, om kunst og kultur. Det legges vekt på både kreativitet, estetikk og å arbeide med hendene.
Norgesmesterskapet i bueskyting 1993

Norgesmesterskapet i bueskyting 1993 bestod av flere arrangementer som i 1993 kåret norgesmestere i bueskyting.
NM innendørs ble arrangert i Karmøyhallen i Kopervik 27.–28. mars. 
NM i skiveskyting ble arrangert på Lillestrøm 7.–8. august. 
NM i jakt- og feltskyting ble arrangert på Akkerhaugen 18.–19. september. 
Kongepokalene ble vunnet av Wenche-Lin Hess og Martinus Grov.
Imarex

Imarex (International Maritime Exchange) er en Oslo-basert børs for omsetning og clearing av standardiserte derivater innen shipping. Den ble dannet i 2001 med fokus på fraktfutures for tankmarkedet, og utvidet aktiviteten til tilsvarende kontrakter for tørrbulkmarkedet i 2002. Alle futureskontraktene blir klarert av clearinghuset NOS. Imarex og NOS fusjonerte i 2006 og eies nå av IMAREX ASA (tidligere Imarex NOS).
Desideria av Sverige og Norge

Bakgrunn

Desideria var datter av silkehandler François Clary (1725 –1794) og hans andre ektefelle Francois Rose (1737–1815), født Somis og vokste opp under den franske revolusjonen. 
Hun ble kjent med Napoléon Bonapartes bror, Joseph. Desideria søster Julie Clary giftet seg med Joseph Bonaparte og paret ble senere utnevnt av til konge og dronning av Spania av Napoléon.
Desideria og Jean Baptiste Bernadotte giftet seg 17. august 1798 på byfogdkontoret i Sceaux, en forstad til Paris og 4. juli 1799 ble deres første og eneste barn, Oscar Joseph Francois født.

Kronprinsesse av Sverige

I 1810 ble Jean Baptiste Bernadotte valgt til Sveriges kronprins og ble adoptert av den svenske kongen Karl XIII. Den 20. desember samme år ankom Desideria Sverige sammen med sønnen Oscar. 
Desideria hadde store vansker med å finne seg til rette i Sverige. Ektefellen jobbet svært mye og hun lengtet tilbake til Paris og sin søster Julie. Allerede juni 1811 reiste hun tilbake til Paris og hun ble der i elleve år.
I Paris levde Desideria et bekvemt liv sammen med sin søster Julie. De tilhørte den innerste kretsen til keiser Napoleon fram til han tapte i slaget ved Waterloo i 1815. I 1818 døde Karl XIII og Karl Johan overtok da Sveriges trone og Desideria ble dronning av Sverige.
Først 13. juni 1823 returnerte Desideria til Sverige. Med seg hadde hun Sveriges nye kronprinsesse, Oscars brud, Josephine av Leuchtenberg.

Dronning

Den 21. august 1829 ble Desideria kronet til dronning elleve år etter sin ektefelle.
Abel P. Upshur

Biografi

Upshur vokste opp på farens plantasje i Virginia og startet sin karriere med å studere ved Princeton University og siden ved Yale College, hvor han på sistnevnte skole ble utvist for å ha medvirket til et studentopprør. Han ble dermed ikke uteksaminert og dro i stedet tilbake til Virginia og Richmond, hvor han begynte å studere rettsvitenskap. Han fikk advokatløyve i 1810 og dro videre til Baltimore i Maryland hvor Upshur startet egen praksis, før han ved farens død dro hjem til Virginia og startet praksis der. Det var i denne perioden han også kom til å stifte bekjentskap med delstatspolitikken.
Han ble valgt inn til underhuset til Virginias lovgivende forsamling for én periode i 1812, og fungerte i perioden 1816 til 1823 som delstatsadvokat for Richmond. Upshur hadde en rekke forskjellige verv i delstaten i perioden utover 1820-tallet, og stilte sågar også til valg for Kongressen, men mislyktes.

Marine- og utenriksminister

I midten av oktober 1841 ble Upshur utnevnt til landets neste marineminister av president John Tyler. Som marineminister la han fokus på å innføre ulike reformer og reorganiseringer, samt utvide og modernisere marinen. Han regulerte også offiserskorpset og sørget for å bygge nye seilskip og dampskip samt etablere United States Naval Observatory. Upshur tjenestegjorde som marineminister frem til slutten av juli 1843, da han av president Tyler ble utnevnt til landets neste utenriksminister som følge av at forgjengeren Daniel Webster hadde gått av.
Som utenriksminister var hans viktigste handling at han talte til fordel for innlemmelse av Republikken Texas som slavestat. Upshur og Texas ambassadør Isaac Van Zandt arbeidet tett sammen om innlemmelsen helt til Upshurs død. Han var for øvrig også en sterk talsmann for å bringe Oregonterritoriet inn i unionen. Den 28. februar 1844 deltok Upshur sammen med presidenten og flere andre i Tyler-administrasjonen på en seilas på Potomac med dampskipet USS Princeton, da to kanoner uten forvarsel eksploderte og drepte Upshur samt syv andre.
Både Upshur County (Vest-Virginia) og Upshur County (Texas) er kalt opp etter Abel P. Upshur.
Rødseidet

Rødseidet ei bygd i Nærøy kommune i Trøndelag. Den ligger på, og har navn etter, det lave og rundt 0,5 km lange eidet mellom Rødsfjorden i nord og Rødsbotnet, den nordligste utløperen av fjorden Nordsalten, i sør. Bygda ligger 18 km fra Kolvereid og 9 kilometer fra Måneset. Den har rundt 29 fastboende innbyggere.
Fv525 passerer gjennom bygda, og Fv526 går fra Rødseidet til Bjørkneset ved Sørsalten.
Mads Larsen

Pornopung

Under utgivelsen til Pornopung mente Larsen at den «ville forandre livet til gutter mellom 18 og 35 år». Romanen skildrer tre unge menn som deler en leilighet, og er en utpreget debattroman som tematiserer og drøfter ulike mannsroller, sjekkemønstre, kjønnsroller og relasjoner mellom menn og kvinner i et norsk, urbant samtidsmiljø. NRKs anmelder karakteriserte den som en «fandenivoldsk roman, full av gjenkjennelige referanser til dagens norske medievirkelighet». Anmelderen fortsetter med «Larsen skal ha ros for å ville sette en aktuell kjønnsdiskusjon inn i en underholdende ramme av sjekking, fyll og spetakkel». Pr 2008 hadde boka passert 69 000 solgte eksemplarer.

Lesbisk nigger

Larsens neste roman Lesbisk nigger er også en tematiserende drøfting av mannsroller og kjønnsroller. Boken har fått blandet mottagelse. Aftenpostens anmelder bruker karakteristikker som «litterært utmattende» og «monomant og søvndyssende sex-preik». Dagsavisens anmelder mener at forfatteren har et godt analytisk blikk, men fremstår som monoman. Morgenbladets anmelder misliker boka: «Den frembringer et ubehag, ikke bare over å være mann, men også menneske i sin alminnelighet». I Dagens Næringsliv vurderes boken mest etter dens debattskapende evne. VGs anmelder mener at forfatteren «strør rundt seg med morsomme og treffsikre betraktninger».
Metal Heart Festival

Program for Metal Heart Festival 2007

Dagsbillettene for Metal Heart-festivalen 2007 var delt opp i torsdag, fredag ettermiddag, fredag kveld, lørdag ettermiddag og lørdag kveld.
Eiléan Ní Chuilleanáin

Biografi

Ní Chuilleanáin er datter av Eilís Dillon og professor Cormac Ó Cuilleanáin. Hun studerte ved University College Cork og The University of Oxford. Hun bor i Dublin sammen med mannen, Macdara Woods, som hun har en sønn med, Niall. Hun er Fellow av Trinity College Dublin og emeritus professor av School of English der hun begynte å arbeide i 1966. Hennes vide akademiske interesser (særlig hennes spesialiet  Renessansens litteratur og hennes interesse for oversetning) avspeiles i hennes dikt. Hun gikk av med pensjon i 2011, og en del av hennes dikt er pensum for examen artium i Irland. Ní Chuilleanáin er grunnlegger av litterærtidsskriftet Cyphers. Hennes første diktsamling vant Patrick Kavanagh Poetry Award i 1973. I 2010 var The Sun-fish vinneren av den kanadiske International Griffin Poetry Prize og hun ble nominert til Poetry Now Award.
Vilhelm Andersen

Utmerkelser og priser

Andersen ble ridder av Dannebrogordenen i 1905, fikk Dannebrogordenens hederstegn i 1917 og storkorset av Dannebrogordenen i 1946.
Han var den første som ble tildelt Holberg-medaljen av Dansk Forfatterforening i 1934.
Panavia Tornado

Utvikling

På 1960-tallet ble det foretatt en del forskning på vinger med variabel vinkel. Formålet med en slik vinge var å kombinere manøvreringsdyktigheten og cruiseeffektiviteten som kom av rette vinger med hastigheten til vinger bakovervendte vinger. Storbritannia og Frankrike startet et felles prosjekt kalt AFVG (Anglo French Variable Geometry) i 1965, men franskmennene trakk seg ut av dette i 1967. I 1968 gikk det mot slutten av livssyklusen til den aldrende F-104, og Vest-Tyskland, Nederland, Belgia, Italia og Canada gikk sammen i en arbeidsgruppe for å finne ut hvordan de best kunne erstatte denne. Resultatet av dette ble kalt MRA (Multi Role Aircraft), men ble senere omdøpt MRCA (Multi Role Combat Aircraft). Storbritannia ble med i gruppen i 1968, og et memorandum ble skissert mellom Storbritannia, Vest-Tyskland og Italia.
Samarbeidet var ment å resultere i en enseters erstatning for F-104G og et toseters angrepsfly for Storbritannia og Vest-Tyskland. Canada og Belgia trakk seg ut av samarbeidet i 1969. De fire gjenværende landene – Storbritannia, Vest-Tyskland, Italia og Nederland – opprettet 26. mars 1969 selskapet Panavia Aircraft GmbH, men Nederland trakk seg fra samarbeidet allerede i 1970. Storbritannia og Vest-Tyskland hadde hver en andel på 42,5 % med de gjenværende 15 % til Italia. England skulle produsere den forreste delen av flyskroget i tillegg til halen, midten av flyskroget skulle produseres i Vest-Tyskland, og vingene i Italia. Et separat multinasjonalt selskap, Turbo Union, ble opprettet i 1970, for å utvikle og bygge Turbo-Union RB199 jetmotoren for flyene. Eierskapet i dette selskapet var delt 40%/40%/20% mellom henholdsvis Rolls-Royce plc, MTU og FIAT.
Ved slutten av prosjektets spesifikasjonsfase hadde konseptet blitt redusert til to varianter; en enseters Panavia 100 som Vest-Tyskland først foretrakk, og en toseters Panavia 200 som RAF foretrakk og som også kom til å bli Tornado. På dette tidspunktet var flyet kun tiltekt en angrepsrolle som et lavtflygende angrepsfly. RAF så også et behov for et jagerfly og introduserte F2 varianten. Selv om dette konseptet hadde alvorlige mangler ble dette raskt rettet på gjennom introduksjonen av F3 varianten.

Interdictor/Strike (IDS)

Tornado IDS er i bruk hos Tyskland, Italia, Storbritannia og Saudi-Arabia. Det blir regnet som en av verdens mest avanserte angrepsfly og har stor våpenkapasitet, lang rekkevidde og blir regnet som vanskelig å skyte ned.

Air Defense Variant (ADV)

Tornado ADV er i bruk hos Storbritannia (hvor det kalles F3) og Saudi-Arabia. Dette er luftforsvarsvarianten hvis hovedformål er avskjæringsoppdrag. ADV regnes ikke lenger som et ledende defensivt jagerfly, og skal byttes ut i begge land med Eurofighter.

Electronic Combat & Reconnaissance (ECR)

Denne varianten er i bruk hos Tyskland og Italia. Dette er en variant av IDS igjen, med det hovedformål å jakte på og ødelegge radarstasjoner.
Wadi Rum

Wadi Rum (arabisk: وادي رم Wādī Rum) er et ørkenområde og den største wadien i Jordan.

Geografi

Wadi Rum ligger cirka 70 km nordøst for havnebyen Aqaba i det sørlige Jordan og løper parallellt med Wadi Arabah i vest. Området ligger på 800 m.o.h., har et areal på cirka 720 km²  og er ca 100 km langt og ca 60 km bredt. De høyeste høydene er Jebel Um Adaami på ca 1832 m og Jabel Rum på ca 1754 m.
Landsbye Rum er det eneste stedet i området og befolkes av beduinfolket Zalabia. Landsbyen ligger ca 35 km fra hovedveien «Desert Highway» (som forbinder Aqaba og Amman) og ca 6 km fra landsbyen ligger også besøkssenteret (Visitors Centre).
Wadi Rum har et fascinerende landskap som preges av den røde ørkensanden omgitt av sandsteins- og granittklipper i gult, hvitt, rødt og brunt  og er et populært utfluktsmål. De mest kjente geologiske formasjonene er Jebel Burdah og Wadi Rum Monument . Området er et beskyttet område (Protected Area of Wadi Rum) og forvaltes av selskapet Royal Society for the Conservation of Nature.

Historie

Wadi Rum har vært bebodd siden førhistorisk tid, blant annet av thamuder og nabateere. En rekke klippemalerier som Alamelehtegningene og Anfashiehtegningene og andre levninger som Aretastemplet vitner om dette. Området ble viden kjent gjennom T. E. Lawrence som tilbragte en lengre tid her under det arabiske opprør mot det osmanske rike årene 1916 - 1918. Lawrence skrev siden inngående om området i sin selvbiografi Seven Pillars of Wisdom. 
En rekke filmer er innspilte i Wadi Rum, deriblant «Lawrence of Arabia» 1962, «Red Planet» 2000 og «The Martian» 2015. I 1998 ble Wadi Rum erklært til naturvernsområde.
Norsk Folkeblad

Norsk Folkeblad, også omtalt som Folkebladet, var et illustrert, norsk ukeblad som ble utgitt i perioden 1866 til 1873.
Bladet ble grunnlagt av telegrafrevisor O. Hansen og sekretær P. Olsen. Bjørnstjerne Bjørnson var allerede fra før det ble lansert, påtenkt som bladets redaktør, men ventet til han fikk initiativtakerne til å godta alle hans krav før han mottok stillingen. De første syv numrene ble derfor redigert av kunsthistorikeren Lorentz Dietrichson. Bjørnson overtok fra nummer 8 i 1866 og fortsatte til forfatteren Oluf Vilhelm Falck-Ytter overtok redaktøransvaret i 1871.
I hard konkurranse med Paul Botten-Hansen og Illustreret Nyhedsblad gikk Bjørnson til det uvanlige skritt å importere xylografer fra Tyskland, og lovte leserne tresnitt av en kvalitet som de norske xylografene ikke ville være i stand til å konkurrere med.
Bjørnson lovet også at overskuddet av bladforetaket skulle gå til opprettelse av et pensjonsfond for lærere. Det ble derfor appellert til landets lærerstand om å anbefale foreldre til å tegne abonnement på bladet med den begrunnelse at bladet var lærerikt og ville øke kunnskapsforrådet hos elevene. Illustrasjonene ville stimulere leselysten.
Table Rock-demningen

Table Rock-demningen er en demning med et vannkraftverk (elvekraftverk) i Taney County, i delstaten Missouri i USA, om lag 65 km rett sør for byen Springfield. Kraftverket har en installert produksjonskapasitet på 200 MW, fordelt på fire turbiner. Anlegget ble bygget ut 1954–1958.
Demningen er 1 958 meter lang, hvorav betongdelen 488 meter. Største damhøyde er 77 meter. Hensikten med demningen var opprinnelig flomkontroll. Oppdemmingen skaper det 174–212 km² store, kunstige reservoaret Table Rock-sjøen (Table Rock Lake) i White River, helt sør i delstaten. Volumet er inntil 940 mill m³ (0,94 km³).
The Pilgrimage Play

Innspillingsfakta

Filmen ble spilt inn fra slutten av august til begynnelsen av september 1949.

Fakta om filmen

I rulleteksten i begynnelsen av filmen står følgende utsagn: «Basert på livet til Jesus Kristus, slik det blir presentert av Hollywood Bowl Association gjennom Pilgrimage Play Foundation in Hollywood, California».
Hollywood Reporter meddelte i mai 1949 at Ralph Ravenscroft hadde inngått en avtale med Hollywood Bowl Assocation om å lage en fargefilmversjon i 35 mm-format av teaterstykket The Pilgrimage Play. Norskfødte Arthur Pierson ble oppgitt som filmens regissør. Ravencrofts bidrag til den ferdige filmen, om det var noe i det hele tatt, er uavklart.
Stykket ble uroppført 27. juni 1920 i et frilufts-amfiteater tvers overfor Hollywood Bowl. Etter at området ble ødelagt av en brann, ble et permanent teater oppført i 1931. Det ble etter en tid donert til Los Angeles fylke. The Pilgrimage Play ble oppført nesten hvert år fram til 1964, da fylkets innblanding i religiøst teater ble bestridd gjennom et søksmål. 
Oppførelsen av stykket i 1949 markerte Nelson Leighs niende sesong i rollen som Jesus Kristus. De fleste som spilte i sceneversjonen, inkludert Leigh, Stephen Chase, Leonard Penn, Richard Hale og Fiona O'Shiel, gjenskapte sine roller i filmutgaven.
Selv om stykket ble filmet i 16 mm-format og den primære hensikten var å vise filmen i kirker, skrev Hollywood Reporter at kopier i 35 mm-format var blitt laget for visninger i «kunstkinoer i [USA] og muligens i England».
Ifølge en artikkel i Hollywood Reporter fra mai 1949 skulle en tredjedel av filmens inntekter skulle gå til Pilgrimage Play Foundation, som finansierte de årlige oppsetningene av stykket. The Copyright Catalog oppgav at en «katolsk versjon» av denne «protestantiske versjonen» ble utgitt under tittelen Upon This Rock.

Handling

I år 64 starter den romerske keiseren Nero med forfølgelsen av kristne for deres tro. Han dømmer én av Jesu apostler, Simon Peter, til døden. Simon Peter forteller to cellekamerater om hendelser fra Jesu liv og innleder med hans fødsel.
Roger Tiegs

Biografi

Infernus grunnla det norske black metal-bandet Gorgoroth i 1992 og har vært aktiv i bandet siden. I tillegg til Gorgoroth har Infernus spilt i bl.a Borknagar og Orcustus. Han har turnert verden over med Gorgoroth og gitt ut plater på plateselskaper som Nuclear Blast, Malicious Records og Season of Mist. Gorgoroth har nå kontrakt med Regain Records. Infernus er både tekstforfatter og låtskriver, og hans hovedinstrument er gitar, men han har også bidratt med bass, trommer og vokal i de ulike bandene han har spilt i i tillegg til å stå for produksjon og arrangementer.
Høsten 2007 oppstod det interne stridigheter i Gorgoroth da den daværende vokalisten og bassisten ønsket å fortsette med bandet uten Infernus. Infernus varslet at han ville gå rettens vei for å beholde navnet. 13. desember 2007 kom Gorgoroths plateselskap, Regain Records, med en offisiell uttalelse hvor de anerkjente Infernus som den rettmessige innehaver av bandnavnet Gorgoroth samt dets logo og varemerke. En rettslig avgjørelse fra mars 2009 ga dessuten Infernus medhold. Med ny Gorgoroth-besetning ga Infernus deretter ut bandets åttende studioalbum Quantos Possunt ad Satanitatem Trahunt i oktober 2009.
Infernus er daglig leder og deleier av plateselskapet Forces of Satan Records, stiftet i 2006.
Junior-VM i triatlon 2017

Junior-VM i triatlon 2017 ble arrangert 15. og 16. september 2017 i Rotterdam, som en del av Grand Final i Verdensserien i triatlon 2017. 
VM-titlene for senior beregnes ut ifra total poengsum for hele Verdensserien i triatlon, men for U23 og junior gjelder kun det arrangementet som er Grand Final.